CELEX: 32012D0811
Language: sl
Date: 2012-12-20 00:00:00
Title: Sklep Sveta 2012/811/SZVP z dne 20. decembra 2012 o spremembi Sklepa 2010/788/SZVP o omejitvenih ukrepih proti Demokratični republiki Kongo

21.12.2012   
            
            
               SL
            
            
               Uradni list Evropske unije
            
            
               L 352/50
            
         SKLEP SVETA 2012/811/SZVP
   z dne 20. decembra 2012
   o spremembi Sklepa 2010/788/SZVP o omejitvenih ukrepih proti Demokratični republiki Kongo
   SVET EVROPSKE UNIJE JE –
   ob upoštevanju Pogodbe o Evropski uniji in zlasti člena 29 Pogodbe,
   ob upoštevanju naslednjega:
   
               (1)
            
            
               Svet je 20. decembra 2010 sprejel Sklep 2010/788/SZVP (1) o uvedbi omejitvenih ukrepov proti Demokratični republiki Kongo.
            
         
               (2)
            
            
               Z Resolucijo Varnostnega sveta Združenih narodov (VSZN) 2078 (2012) z dne 28. novembra so bila spremenjena merila za imenovanje oseb in subjektov, za katere veljajo omejitveni ukrepi iz odstavkov 9 in 11 RVSNZ 1807 (2008).
            
         
               (3)
            
            
               V RVSNZ 2078 (2012) je določeno tudi dodatno izvzetje iz ukrepov iz odstavka 9 RVSNZ 1807 (2008).
            
         
               (4)
            
            
               Odbor za sankcije, ustanovljen v skladu z RVSNZ 1533 (2004), je 12. in 30. novembra 2012 na seznam oseb in subjektov, za katere veljajo omejitveni ukrepi, dodal nove osebe.
            
         
               (5)
            
            
               Sklep 2010/788/SZVP bi bilo treba ustrezno spremeniti –
            
         SPREJEL NASLEDNJI SKLEP:
   Člen 1
   Sklep 2010/788/SZVP se spremeni:
   
               1.
            
            
               člen 3 se nadomesti z naslednjim besedilom:
               „Člen 3
               Omejitveni ukrepi, določeni v členih 4(1) ter 5(1) in (2), se uveljavijo za naslednje osebe in po potrebi subjekte, ki jih določi Odbor za sankcije:
               
                           —
                        
                        
                           osebe ali subjekte, ki kršijo embargo na orožje in s tem povezane ukrepe, kot je navedeno v členu 1,
                        
                     
                           —
                        
                        
                           politične in vojaške voditelje tujih oboroženih skupin, ki delujejo v DR Kongo ter ovirajo razorožitev in prostovoljno vračanje ali preselitev borcev, ki tem skupinam pripadajo,
                        
                     
                           —
                        
                        
                           politične in vojaške voditelje kongovskih milic, ki prejemajo podporo izven DR Kongo ter ovirajo sodelovanje svojih borcev pri procesu razoroževanja, demobilizacije in ponovnega vključevanja,
                        
                     
                           —
                        
                        
                           politične in vojaške voditelje, ki delujejo v DR Kongo ter novačijo ali uporabljajo otroke v oboroženih spopadih in s tem kršijo veljavno mednarodno pravo,
                        
                     
                           —
                        
                        
                           posameznike ali subjekte, ki delujejo v DR Kongo in izvajajo hujše kršitve, katerih tarča so otroci ali ženske v oboroženih spopadih, vključno z ubijanjem in pohabljanjem, spolnim nasiljem, ugrabitvami ter prisilnim izseljevanjem,
                        
                     
                           —
                        
                        
                           posameznike ali subjekte, ki ovirajo dostop do humanitarne pomoči ali njeno razdeljevanje v vzhodnem delu DR Kongo,
                        
                     
                           —
                        
                        
                           posameznike ali subjekte, ki z nedovoljenim trgovanjem z naravnimi viri, tudi z zlatom, nezakonito podpirajo oborožene skupine v vzhodnem delu DR Kongo,
                        
                     
                           —
                        
                        
                           posameznike ali subjekte, ki delujejo v imenu ali po navodilih posameznika, uvrščenega na seznam, ali subjekta, ki je v lasti posameznika, uvrščenega na seznam, ali ga ta posameznik nadzoruje,
                        
                     
                           —
                        
                        
                           posameznike ali subjekte, ki načrtujejo ali finančno podpirajo napade proti pripadnikom mirovnih sil stabilizacijske misije Organizacije združenih narodov v Demokratični republiki Kongo (MONUSCO) ali v teh napadih sodelujejo.
                        
                     Zadevne osebe in subjekti so navedeni v Prilogi.“
            
         
               2.
            
            
               V členu 4(3) se po točki (c) doda naslednje besedilo:
               „, ali kadar ugotovi, da je tak vstop ali tranzit potreben za potek sodnega postopka.“
            
         Člen 2
   Osebe, navedene v Prilogi k temu sklepu, se vključijo na seznam oseb iz Priloge k Sklepu 2010/788/SZVP.
   Člen 3
   Ta sklep začne veljati na dan objave v Uradnem listu Evropske unije.
   
      V Bruslju, 20. decembra 2012
      
         
            Za Svet
         
         
            Predsednik
         
         E. FLOURENTZOU
      
   
   
      (1)  UL L 336, 21.12.2010, str. 30.
   
      PRILOGA
      
         OSEBE IZ ČLENA 2
      
      
                  Ime
               
               
                  Privzeto ime
               
               
                  Datum/kraj rojstva
               
               
                  Podatki za ugotavljanje istovetnosti
               
               
                  Razlogi
               
               
                  Datum uvrstitve na seznam
               
            
                  MAKENGA, Sultani
               
               
                  polkovnik Sultani Makenga
                  Emmanuel Sultani Makenga
               
               
                  25. december 1973
                  Rutshuru, Demokratična republika Kongo
               
               
                  kongovski državljan
                  Vojaški vodja skupine Mouvement du 23 Mars (M23), ki deluje v Demokratični republiki Kongo.
               
               
                  Sultani Makenga je vojaški vodja skupine Mouvement du 23 Mars (M23), ki deluje v Demokratični republiki Kongo. Sultani Makenga je kot vodja M23 (znane tudi kot kongovske revolucionarne vojske) izvajal hujše kršitve mednarodnega prava z dejanji, katerih tarča so ženske in otroci v oboroženih spopadih, vključno z ubijanjem in pohabljanjem, spolnim nasiljem, ugrabitvami ter prisilnim izseljevanjem, za katere je tudi odgovoren. Odgovoren je tudi za kršitve mednarodnega prava, povezane z dejanji M23 novačenja ali uporabe otrok v oboroženih spopadih v Demokratični republiki Kongo.
                  Pod poveljstvom Sultanija Makenge je M23 izvajala najhujše zločine nad civilnim prebivalstvom Demokratične republike Kongo. Po navajanju prič in na podlagi poročil so vojaki pod poveljstvom Sultanija Makenge na celotnem ozemlju območja Rutshuru posiljevali ženske in otroke, nekatere stare le 8 let, kot del politike utrjevanja nadzora nad ozemljem Rutshuru. Pod poveljstvom Makenge je M23 izvajala obsežno prisilno novačenje otrok v Demokratični republiki Kongo in regiji ter ubijanje, pohabljanje in poškodovanje na desetine otrok. Številni otroci, ki so bili žrtve prisilnega novačenja, so bili mlajši od 15 let. Makenga naj bi tudi prejemal orožje in povezani material, s čimer so bili kršeni ukrepi, ki jih je Demokratična republika Kongo sprejela za izvajanje embarga na orožje, med drugim tudi nacionalni odloki o uvozu ter posedovanju orožja in povezanega materiala. Makenga je kot vodja M23 s svojimi dejanji resno kršil mednarodno pravo in izvajal hude zločine nad civilnim prebivalstvom Demokratične republike Kongo ter še zaostril negotove razmere, izseljevanje in spopade v regiji.
               
               
                  12.11.2012
               
            
                  NGARUYE WA MYAMURO, Baudoin
               
               
                  polkovnik Baudoin NGARUYE
               
               
                  1978,
                  Lusamambo, ozemlje Lubero, Demokratična republika Kongo
               
               
                  Vojaški vodja skupine Mouvement du 23 Mars (M23)
                  Št. osebne izkaznice v okviru oboroženih sil Demokratične republike Kongo (FARDC): 1-78-09-44621-80
               
               
                  Ngaruye je aprila 2012 pod vodstvom generala Ntagande poveljeval uporu nekdanjega CNDP, ki je znan kot Mouvement du 23 Mars (M23). Trenutno je po činu tretji najvišji vojaški poveljnik v M23. Skupina strokovnjakov o Demokratični republiki Kongo ga je leta 2008 in 2009 predlagala za imenovanje. Izvajal je resne kršitve človekovih pravic in mednarodnega prava, za kar je tudi odgovoren. Za M23 je leta 2008, 2009 in proti koncu leta 2010 novačil in usposabljal na stotine otrok. Ngaruye je ubijal, pohabljal in ugrabljal ljudi, pogosto ženske. Odgovoren je za usmrtiteve in mučenje prebežnikov znotraj M23. Leta 2009 je znotraj oboroženih sil Demokratične republike Kongo (FARDC) ukazal poboj vseh moških v vasi Shalio na območju Walikale. Pod neposrednimi ukazi Ntagande je tudi priskrbel orožje, strelivo in plače na območjih Masisi in Walikale. Leta 2010 je organiziral prisilno izselitev in razlastitev prebivalstva na območju Lukopfu. Dejavno je bil udeležen tudi v kriminalnih mrežah znotraj FARDC, ki ustvarjajo dobičke pri trgovanju z minerali, kar je povzročilo napetosti in spopade s polkovnikom Innocentom Zimurindo leta 2011.
               
               
                  30.11.2012
               
            
                  KAINA, Innocent
               
               
                  Polkovnik Innocent KAINA
                  „India Queen“
               
               
                  Bunagana, ozemlje Rutshuru, Demokratična republika Kongo
               
               
                   
               
               
                  Innocent Kaina je trenutno poveljnik sektorja znotraj skupine Mouvement du 23 Mars (M23). Izvajal je resne kršitve mednarodnega prava in človekovih pravic, za kar je tudi odgovoren. Julija 2007 je vojaško sodišče Garrison iz Kinšase Kaino spoznalo za krivega zločinov proti človečnosti, storjenih v okrožju Ituri med majem 2003 in decembrom 2005. Leta 2009 je bil izpuščen v okviru mirovnega sporazuma med kongovsko vlado in CNDP. Leta 2009 je bil v okviru dejanj FARDC odgovoren za usmrtitve, ugrabitve in pohabljanje na območju Masisi. Kot poveljnik pod vodstvom generala Ntagande je aprila 2012 na ozemlju Rutshuru začel upor nekdanjega CNDP. Poskrbel je, da so uporniki varno zapustili Masisi. Med majem in avgustom 2012 je nadzoroval novačenje in usposabljanje več kot 150 otrok za upor M23 in streljal na tiste, ki so poskušali pobegniti. Julija 2012 je potoval v kraja Berunda in Degho zaradi dejavnosti mobilizacije in novačenja za M23.
               
               
                  30.11.2012